Document ID: 32010D0345
Publication Date: 2010-06-08

Title and Content:
ROZHODNUTIE KOMISIE
z 8. júna 2010,
ktorým sa mení a dopĺňa rozhodnutie 2007/589/ES, pokiaľ ide o usmernenia o monitorovaní a predkladaní správ o emisiách skleníkových plynov zo zachytávania, prepravy a geologického ukladania oxidu uhličitého
[oznámené pod číslom K(2010) 3310]
(Text s významom pre EHP)
(2010/345/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Európskeho parlamentu a Rady 2003/87/ES z 13. októbra 2003 o vytvorení systému obchodovania s emisnými kvótami skleníkových plynov v Spoločenstve, a ktorou sa mení a dopĺňa smernica Rady 96/61/ES (1), a najmä na jej článok 14 ods. 1 a článok 24 ods. 3,
keďže:
(1)
Smernicou 2003/87/ES sa ustanovuje systém obchodovania s emisnými kvótami skleníkových plynov v Spoločenstve (ďalej len „systém Spoločenstva“). Smernica Európskeho parlamentu a Rady 2009/29/ES z 23. apríla 2009, ktorou sa mení a dopĺňa smernica 2003/87/ES s cieľom zlepšiť a rozšíriť schému Spoločenstva na obchodovanie s emisnými kvótami skleníkových plynov (2), mení a dopĺňa smernicu 2003/87/ES s cieľom zahrnúť zachytávanie, prepravu a geologické ukladanie oxidu uhličitého (ďalej len „CO2“) do systému Spoločenstva od roku 2013.
(2)
Podľa článku 14 ods. 1 smernice 2003/87/ES Komisia by mala prijať usmernenia o monitorovaní a predkladaní správ o emisiách skleníkových plynov z činností, na ktoré sa vzťahuje systém Spoločenstva.
(3)
Podľa článku 24 ods. 1 smernice 2003/87/ES členské štáty môžu pred rokom 2013 jednostranne zahrnúť do systému Spoločenstva činnosti zachytávania, prepravy a geologického ukladania CO2.
(4)
Článok 24 ods. 3 smernice 2003/87/ES predstavuje pre Komisiu právny základ na prijatie usmernení, pokiaľ ide o činnosti, ktoré zatiaľ nie sú zahrnuté v prílohe I smernice.
(5)
Komisia by mala prijať usmernenia o monitorovaní a predkladaní správ o emisiách skleníkových plynov vyplývajúcich z činností zachytávania, prepravy a geologického ukladania CO2 s cieľom zahrnúť tieto činnosti do systému Spoločenstva od roku 2013 a umožniť ich jednostranné zahrnutie do systému Spoločenstva pred rokom 2013.
(6)
Rozhodnutie Komisie 2007/589/ES (3) by sa preto malo zodpovedajúcim spôsobom zmeniť a doplniť.
(7)
Opatrenia ustanovené v tomto rozhodnutí sú v súlade so stanoviskom Výboru pre klimatické zmeny uvedeným v článku 23 smernice 2003/87/ES,
PRIJALA TOTO ROZHODNUTIE:
Článok 1
Rozhodnutie 2007/589/ES sa mení a dopĺňa takto:
1.
Článok 1 sa nahrádza takto:
„Článok 1
Usmernenia o monitorovaní a predkladaní správ o emisiách skleníkových plynov z činností uvedených v prílohe I smernice 2003/87/ES a z činností zahrnutých podľa článku 24 ods. 1 uvedenej smernice sú ustanovené v prílohách I až XIV a XVI až XVIII tohto rozhodnutia. Usmernenia o monitorovaní a predkladaní správ o údajoch o tonokilometroch z činností leteckej dopravy na účely žiadosti podľa článkov 3e alebo 3f smernice 2003/87/ES sú uvedené v prílohe XV.
Tieto usmernenia sa zakladajú na zásadách uvedených v prílohe IV danej smernice.“
2.
Tabuľka príloh sa mení a dopĺňa takto:
a)
položka pre prílohu XII sa nahrádza takto:
„Príloha XII:
Usmernenia na určovanie emisií alebo veľkosti prenosu skleníkových plynov systémami kontinuálneho merania.“;
b)
vkladajú sa tieto nadpisy nových príloh XVI, XVII a XVIII:
„Príloha XVI:
Usmernenia špecifické pre jednotlivé činnosti na určovanie emisií skleníkových plynov z činností zachytávania CO2 na účel prepravy a geologického ukladania v úložisku povolenom podľa smernice Európskeho parlamentu a Rady 2009/31/ES (4)
Príloha XVII:
Usmernenia špecifické pre jednotlivé činnosti na určovanie emisií skleníkových plynov z prepravy CO2 potrubím na geologické ukladanie v úložisku povolenom podľa smernice 2009/31/ES.
Príloha XVIII:
Usmernenia špecifické pre jednotlivé činnosti pre geologické ukladanie CO2 v úložisku povolenom podľa smernice 2009/31/ES.
3.
Príloha I sa mení a dopĺňa v zmysle časti A prílohy k tomuto rozhodnutiu.
4.
Príloha XII sa nahrádza textom uvedeným v časti B prílohy k tomuto rozhodnutiu.
5.
Príloha XVI sa vkladá v zmysle časti C prílohy k tomuto rozhodnutiu.
6.
Príloha XVII sa vkladá v zmysle časti D prílohy k tomuto rozhodnutiu.
7.
Príloha XVIII sa vkladá v zmysle časti E prílohy k tomuto rozhodnutiu.
Článok 2
Toto rozhodnutie je určené členským štátom.
V Bruseli 8. júna 2010

Classification:
Level 1 Topics: 100155
Level 2 Topics: 100242
100244
Level 3 Topics: 434743
2524
2470
2090
1707
All Topics: 1707
2527
3140
5650
5782
5794
6400